《同曼叔游高阳山》
宋代·韩维

久闻高阳胜，近在汝州侧。
跂予三年望，我愿今卒获。
烟云函两山，台殿开半壁。
解鞍高林下，仰视怯登陟。
苍松盘老枝，矫矫入檐隙。
微风韵其上，落耳寒恻恻。
枇杷两高树，中国所未识。
叶间青实骈，大与蜀土敌。
我来暮暮后，花草已狼籍。
不见踯躅红，西岩向人碧。
出门步榛荟，微迳不可索。
援篱下幽涧，剥藓题苍石。
鸟啼无定音，虎斗有遗迹。
石台平挺挺，野竹瘦历历。
主人尉下邑，奔走困符檄。
喜我萧散人，幽奇共搜剔。
息阴时一憩，贪胜还自力。
归时山气冷，草露湿游屐。
举手谢峰峦，高秋复来觌。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。